Tapis do enigma

Me es namre jen, bumerkibile. Kwo unkwe me zwo, nulwan atenti me. Kwasi me es nixa.
"Mogbi me verem fa-buvidibile?" - me dumi.
To ya simili veritaa.
Unves me saluti un gina kel gwo lerni kun me in skola, ewalaa ela kwasi bu merki me.
Pa otre ves me es in kompania. A koywan hosta dai handa, a koywan den tasa kahwa, a koywan den pan kun nayu. Ewalaa me pai ga nixa.
Al ke me zin swa-ney dom, may visin klemi me bay dwar e bu shwo vaika un worda. Dan hi, al bi klemen bay dwar, me fulem samaji ke me he bikam buvidibile wan.
Fo cheki se, me desidi ahfi swa sub tapis de may visin. Me yao jan ob li ve merki koysa.
Ewalaa, imajini ba, me resti sub tapis yus til flat-klinisa do vesna, e nulwan merki me.
Pa vesna oni fai rolika aus me inen tapis, e porti it aus.
- Boys, kuydi ba om tapis! - mata to visin warni.
"Gro-hao worda!" - me dumi-konsenti.
Boris e Marek pon me on plecha e go a korta. Me bu es kontra om ke oni porti me aus in tapis. Es ya nove sensa.
Pa korta li mah-pendi me on stanga fo darbi-klini tapis.
- Yu teni ba e me darbi, - Marek shwo.
- Non, yu hi teni ba e me darbi, - Boris objeti.
"Oo, gayar," - me dumi, - "es egal fo me, hu ve teni e hu ve darbi, sol teni ba me hao!"
Ewalaa li ambi lasi me los. Me wud sertem lwo, si me bu wud gwo pendi on stanga mucho duran kinda-yash.
E poy oni audi sol:
- Puh!
- Oy!
- Puh!
- Oy!
Marek fai "puh", me fai "oy".
Poy boys shanji ruola.
- Puh! Puh! Puh!
- Nulforsnik ya, yu ga bu janmog darbi hao! - Marek shwo a Boris. Ta bu jan ke me sim bu hev forsa fo fai "oy" yo.
Nau, al dumi om to, me fa-astoni por way me bu he geti wek fon toy shma-tapis.
Shayad dan sey idea bu lai a may kapa por ke me zai pendi-te al kapa nich.
Boys pren tapis, e me hi resti pendi on stanga.
- Walaa, tapis fa-leve tuy, - Boris shwo.
Afte ke oni deroli tapis on poda, mata ek-krai.
- Ay, kwo es se?
On lao farsi tapis oni vidi stampa de koy figura do jen.
- Kwo es se? - mata repeti.
Bat boys selfa bu samaji nixa.
Sun oni mog audi "Puh! Oy! Puh! Oy! Puh! Oy!" kel lai aus ley flat. To es mata kel zai darbi-klinisi boys.
Me haishi sta idyen triste por ke li gei darbi por me.
Afte fai bating to taliming mata fa-kalme tuy, yus kom sempre, e hasti fini klinisa: gastas sal lai sun.
- Kan ba, Ferdinando, es ya gro-originale tapis! - un gasta shwo a swa-ney mursha.
Pa lai-she dey li lopi-visiti oli shop, yedoh bu mog findi tapis do same originale ornamenta.
Nau me sal rakonti kwo eventi a me.
Afte ke may gambas e brachas fa-rigide, me geti los fon stanga e go a dom. Shayad me turan fa-gro-vidibile, bikos oni oltaim mah-stopi me al dao:
- Kwo he eventi an yu, sinior visin?
- Hu he fai an yu tanto, sinior visin?
- Wel ya, sinior visin, yu aspekti kom si yu ga bu sta hao!
Ewalaa me snova gro-yao fa-buvidibile. Amini til ke me zin may dom e klefi may dwar.
Baokin do hiran-piga
Category:Fabula